Mens andre søger mod strand og vand i næsten 30 graders varme, så sprintede 190 hunde fra 10 forskellige lande rundt i en falsk harejagt søndag. For ved Lindholm Høje Museum var der hundeløbskonkurrence i disciplinen lure coursing. Og man kan fristes til at spørge, om det nu er sundt for hundene i sådan en varme? - Det er jo et internationalt løb, og de hunde, der er internationale, de burde kunne klare det her, siger Sybille Gebar Nielsen, som har tre myndehunde med til dagens konkurrence. Blandt andet den danske verdensmester, som tog sejren i samme disciplin i Sverige i sidste uge. Husk væsken Men ligesom der er flere gode råd til at passe på sig selv som menneske i varmen , så er internatchef hos Dyrenes Beskyttelse, Karina Fischer, også kommet med gode råd til vores firbenede venner. Og flere af de råd har de da også taget til sig til dagens konkurrence. For især en ting er vigtig: - Simpelthen masser af væske, siger Sybille Gebar Nielsen og uddyber. - Og så har jeg noget elektrolyt, som man også bruger på Greyhounds i England og Australien. Det bestiller jeg i Irland og putter i vand og fodder dagen inden et løb Men også arrangørerne bag - Myndeklubben, som er en specialklub under Dansk Kennel Klub - har tænkt over, hvordan man bedst muligt tager sig af hundene. - Vi sørger for, at der er vand til stede hele tiden, både så de kan drikke noget vand, men også så vi har nogle små badebassiner, hvor man lige kan putte hunden op i, så de kan få kølet poterne. Det er egentlig den måde, vi kan køle dem bedst på, siger Kirsten Holm, som er medlem af Myndeklubben. Rundt omkring stod der små badebassiner, som det nok ikke kun var hundene, som havde lyst til at hoppe i. Derudover placerede de fleste ejere sig i skyggen med sin firbenede ven i forsøget på at holde dem væk fra den bagende sol. Og mange havde købt smart udstyr, som blandt andet en kølevest, for at hjælpe hundene. Men ikke Sybille Gebar Nielsen. - Jeg gør trøjer våde, for det er jo sådan, at når væske fordamper, så køler det ned. Så jeg bruger dem også som kølerveste. Det kan man sagtens. Jeg gider ikke købe alt det moderne. Det her har fungeret for mig siden 1985. Se hele inslaget herunder: Trænet til varmen Efter så mange år inden for branchen er Sybille Gebar Nielsen ved at være en rutineret dame. Lige nu har hun tre myndehunde, som hun træner op til løb. Og alle tre var da også med til søndagens konkurrence. Og efter så mange års erfaring, er varmen ikke længere et problem. - Jeg ved, at mine hunde er trænet til at klare det her. Så jeg tør godt, men selvfølgelig skal man have tænkt over, om man har hunde, der kan klare det. Alligevel var der usikkerheder, om de 190 hunde kunne klare heden hele dagen. For ifølge planen skulle der være løb både om morgenen og igen om eftermiddagen. Men det kan blive for meget for de firbenede. - Nu blæser det lidt op, det er egentlig ret fint. Det gør også, at man ikke overopheder helt på samme måde, fordi der er mere vind. Så hvis vinden bliver ved med at holde, så tror jeg, at vi fortsætter en runde mere, siger Kirsten Holm. Efter en times pause og fortsat vind kunne konkurrencen da også fortsætte.

Opsummering:
Du synes nok, du selv har haft det hårdt under hedebølgen, men de firbenede atleter til søndagens store hundeløbskonkurrence havde det nok mere hårdt.